Broj: 711-I-2009-M-166/23-04-19

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 23. stavka 6. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21.), **na zahtjev obveznice** **Ivane Šalinović Radaljac, članice Uprave trgovačkog društva Izvor Ploče d.o.o. do 13. studenog 2022.g., OIB:** **……………..,** za davanjem suglasnosti Povjerenstva,na 25. sjednici održanoj dana 22. rujna 2023.g., donosi

**ODLUKU**

**Daje se suglasnost obveznici Ivani Šalinović Radaljac, članici Uprave trgovačkog društva Izvor Ploče d.o.o. do 13. studenog 2022.g. da unutar razdoblja od 18 mjeseci od prestanka obnašanja navedene dužnosti bude imenovana na funkciju članice Upravnog vijeća Lučke uprave Poče** s **obzirom da iz utvrđenih okolnosti konkretnog slučaja, vezanih za poslovne odnose između trgovačkog društva Izvor Ploče d.o.o. i Lučke uprave Ploče koji su nastali za vrijeme mandata obveznice, ne proizlazi postojanje sukoba interesa.**

Obrazloženje

Povjerenstvo za odlučivanje o sukobu interesa (u daljnjem tekstu: Povjerenstvo) je 20. rujna 2023. pod brojem 711-U-7037-M-166/23-01-04 zaprimilo zahtjev za mišljenjem koji je podnijela obveznica Ivana Šalinović Radaljac, članica Uprave trgovačkog društva Izvor Ploče d.o.o. do 13. studenog 2022.g.

U zahtjevu obveznica navodi da je zaprimila Mišljenje Povjerenstva broj 711-I-1813-M-142/23-08-23 od 11. rujna 2023.g. izdano na zahtjev Lučke uprave Ploče u svezi njezinog imenovanja kao predstavnika Grada Ploče u Upravno vijeće Lučke uprave Ploče. Nadalje, obveznica navodi da je u razdoblju od 02. srpnja 2022.g. do 13. studenog 2022.g. obnašala dužnost članice Uprave trgovačkog društva Izvor Ploče d.o.o., a da od 21. srpnja 2023.g. predstavlja Grad Ploče u Upravnom vijeću Lučke uprave Ploče. Obveznica ističe kako ej u citiranom Mišljenju Povjerenstva navedeno da se odnos između javnog isporučitelja vodnih usluga i korisnika tih usluga smatra poslovnim odnosom u smislu ZSSI-a slijedom čega je potrebno zatražiti suglasnost Povjerenstva u situaciji njezinog imenovanja u Upravno vijeće Lučke uprave Ploče. Obveznica stoga moli suglasnost Povjerenstva napominjući kako je isporuka vodnih usluga jedini poslovni odnos koji je postojao između trgovačkog društva Izvor Ploče d.o.o. i Lučke uprave Ploče te da se radi o poslovnom odnosu koji je nastao prije više desetljeća ina čiji nastank nije mogla utjecati budući da utvrđivanje cijene vodnih usluga nije u domeni odlučivanja člana Uprave.

Uvidom u podatke Registra obveznika kojeg Povjerenstvo ustrojava i vodi, utvrđeno je da je obveznica Ivana Šalinović Radaljac obnašala dužnost članice Uprave trgovačkog društva Izvor Ploče d.o.o. od 02. srpnja 2022.g. do 13. studenog 2022.g.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici smislu odredbi ZSSI-a te je stoga Ivana Šalinović Rdaljac povodom obnašanja dužnosti članice Uprave trgovačkog društva Izvor Ploče d.o.o., a koje je u većinskom vlasništvu Grada Ploče, obvezna postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je na 23. sjednici, dana 11. rujna 2023.g. donijelo Mišljenje u predmetu M-142/23 povodom zahtjeva obveznika Tomislava Batura. U navedenom predmetu obveznik je zatražio mišljenje Povjerenstva o imenovanju Ivane Šalinović Radaljac za članicu Upravnog vijeća Lučke uprave Ploče prije isteka roka iz članka 23. Zakona o sprječavanju sukoba interesa („Narodne novine“, br. 143/21., u daljnjem tekstu: Povjerenstvo), a s obzirom na činjenicu da su trgovačko društvo Izvor Ploče d.o.o. i Lučka uprava Ploče u poslovnom odnosu vezanom za isporuku vode na lučko područje luke Ploče jer Lučka uprava Ploče svaki mjesec plaća isporučenu vodu trgovačkom društvu Izvor Ploče d.o.o.

U prilogu zahtjeva obveznik je dostavio Izjavu o osnivanju društva Izvor Ploče d.o.o. i Odluku o preoblikovanju Izvor Ploče, javne ustanove za komunalne djelatnosti u društvo sa ograničenom odgovornošću od 22. rujna 2019., KLASA: 011-01/19-01/04, URBROJ: 2165-01-19-2. Prema spomenutoj Izjavi predmet poslovanja trgovačkog društva Izvor Ploče d.o.o. je, pored ostalog, javna vodoopskrba i javna odvodnja.

Povjerenstvo je dopisom Broj: 711-I-1638-M-142/23-02-23 od 7. kolovoza 2023. nastavno na zaprimljeni zahtjev obveznika zatražilo od trgovačkog društva Izvor Ploče d.o.o. dostavu očitovanja jesu li u razdoblju od srpnja do studenoga 2022. nastali poslovni odnosi istog trgovačkog društva s Lučkom upravom Ploče te, ako jesu, što je bio predmet istih, tko je i u kojem postupku odlučivao o njihovu nastanku, koliko je iznosila vrijednost svakog poslovnog odnosa, te je li obveznica Ivana Šalinović Radaljac, članica Uprave trgovačkog društva Izvor Ploče d.o.o. od 2. srpnja 2022. do 13. studenoga 2022., poduzimala radnje vezane za njihov nastanak i koje.

Na spomenuto je traženje trgovačko društvo Izvor Ploče d.o.o. odgovorilo dopisom od 24. kolovoza 2023., URBROJ: 1063/23, u kojem je navelo da u razdoblju od srpnja do studenoga 2022. nije nastao niti jedan poslovni odnos između tog trgovačkog društva i Lučke uprave Ploče. Dalje se navodi da je trgovačko društvo Izvor Ploče d.o.o. javni isporučitelj vodnih usluga za uslužno područje Grada Ploča i Općine Gradac te da isporučuje vodu Lučkoj upravi Ploče kao i svim ostalim fizičkim i pravnim osobama na području Grada Ploča i Općine Gradac. Također se navodi da je cijena vodnih usluga određena Odlukom o cijeni vodnih usluga od 31. listopada 2011. te da je istu Odluku u skladu s odredbama tadašnjeg Zakona o vodama donijelo Upravno vijeće trgovačkog društva Izvor Ploče d.o.o. uz prethodnu suglasnost gradonačelnika Grada Ploča. U očitovanju se dalje navodi da se sukladno članku 87. Zakona o vodnim uslugama („Narodne novine“, br. 66/19.) Izvor Ploče, javna ustanova za komunalne djelatnosti, preoblikovala u trgovačko društvo Izvor Ploče d.o.o. te da sukladno Izjavi o osnivanju društva Izvor Ploče d.o.o. od 22. rujna 2019. odluku o cijeni vodnih usluga donosi Skupština društva odnosno Gradonačelnik. Naposljetku se navodi da članica Uprave trgovačkog društva Izvod Ploče d.o.o. od 2. srpnja 2022. do 13. studenoga 2022. Ivana Šalinović Radaljac nije ni na koji način utjecala niti mogla utjecati na cijenu i količinu vode koja je isporučena Lučkoj upravi Ploče od strane tog trgovačkog društva u navedenom razdoblju te se zaključno napominje da drugog poslovnog odnosa, osim isporuke vodnih usluga Lučkoj upravi Ploče, u promatranom razdoblju nije bilo.

Povjerenstvo je također od Grada Ploča dopisom Broj: 711-I-1639-M-142/23-03-23 od 7. kolovoza 2023. zatražilo dostavu Odluke o razrješenju i imenovanju predstavnika Grada Ploča u Upravno vijeće Lučke uprave Ploče, KLASA: 024-08/23-01/006, URBROJ: 2117-12-2-23-1 od 20. srpnja 2023. te dokumentacije temeljem koje je ista odluka donesena kao i očitovanja obnaša li obveznica Ivana Šalinović Radaljac dužnost članice Upravnog vijeća Lučke uprave Ploče.

Grad Ploče je na navedeno traženje odgovorio dopisom od 24. kolovoza 2023. KLASA: 081-02/23-01/001, URBROJ: 2117-12-2-23-2, u kojem je naveo da Ivana Šalinović Radaljac temeljem Odluke o razrješenju i imenovanju predstavnika Grada Ploča u Upravno vijeće Lučke uprave Ploče, KLASA: 024-08/23-01/006, URBROJ: 2117-12-2-23-1 od 20. srpnja 2023., koja je donesena temeljem članka 51. stavka 2. točke 3. Zakona o pomorskom dobru i morskim lukama („Narodne novine“, br. 158/03., 100/04., 141/06., 38/09., 123/11., 56/16. i 98/19.) i članka 39. Statuta Grada Ploča, obnaša dužnost članice Upravnog vijeća Lučke uprave Ploče

.

Uvidom u navedenu Odluku utvrđeno je da je istom Ivana Šalinović Radaljac imenovana za članicu Upravnog vijeća Lučke uprave Ploče iz reda predstavnika Grada Ploča s danom 21. srpnja 2023.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. istoga članka ZSSI-a propisano je da će Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Prema članku 5. stavku 1. točki 4. ZSSI-a poslovni odnos u smislu toga Zakona odnosi se na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Prema članku 5. stavku 1. točki 7. ZSSI-a upravljačke funkcije u smislu toga Zakona, odnose se na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Zakonom o vodnim uslugama („Narodne novine“, br. 66/19.) je u članku 3. stavku 1. točki 20. propisano da su vodne usluge usluge javne vodoopskrbe i javne odvodnje.

Člankom 4. stavkom 1. Zakona o vodnim uslugama propisano je da su vodne usluge djelatnosti od općeg interesa i obavljaju se kao javna služba, a stavkom 2. istoga članka da su vodne usluge od interesa za sve jedinice lokalne samouprave na uslužnom području (međukomunalne djelatnosti) i za Republiku Hrvatsku dok je stavkom 3. istoga članka propisano da su jedinice lokalne samouprave dužne osigurati pružanje vodnih usluga na uslužnom području suosnivanjem javnih isporučitelja vodnih usluga, ostvarivanjem članskih odnosno dioničarskih prava i obveza u javnim isporučiteljima vodnih usluga i na drugi način u skladu s tim Zakonom i posebnim zakonima.

Prema članku 5. stavku 5. Zakona o vodnim uslugama cijene vodnih usluga određuju se prema načelu povrata troškova od vodnih usluga kako je uređeno zakonom kojim se uređuje financiranje vodnoga gospodarstva u granicama ekonomske učinkovitosti te načelima pravičnosti, zaštite od monopola i socijalne priuštivosti cijene vode, a prema stavku 6. istoga članka cijena vodne usluge određuje se, u pravilu, u jednakim visinama na uslužnom području.

Prema članku 6. stavku 1. Zakona o vodnim uslugama vodne usluge pružaju se na uslužnim područjima.

Prema članku 7. stavku 6. Zakona o vodnim uslugama Vlada Republike Hrvatske uredbom o uslužnim područjima uspostavlja uslužna područja i određuje njihove granice, a ista uredba se donosi nakon savjetovanja s jedinicama lokalne i područne (regionalne) samouprave i javnim isporučiteljima vodnih usluga.

Prema članku 43. stavku 1. Zakona o vodnim uslugama visinu cijene vodnih usluga odlukom određuje isporučitelj vodnih usluga, a prema stavku 4. istoga članka odluka o cijeni vodnih usluga donosi se kao opći akt s općim učinkom na korisnike vodnih usluga, a ako se tijekom važenja ugovora o isporuci vodnih usluga donese nova ili izmijeni važeća odluka o cijeni vodnih usluga, koja je propisno objavljena, ugovor o isporuci vodnih usluga ostaje na snazi pod novim ili izmijenjenim odredbama odluke o cijeni vodnih usluga.

U konkretnom slučaju, a s obzirom na dostavljenu dokumentaciju u predmetu M-142/23 Povjerenstvo je utvrdilo da je između trgovačkog društva Izvor Ploče d.o.o. i Lučke uprave Ploče postojao poslovno odnos koji se temeljio na isporuci vodnih usluga. Isto tako Povjerentvo je utvrdilo da je navedeni poslovni odnos nastao prije no što je obveznia Ivana Šalinović Radaljac stupila na dužnost članice Uprave trgovačkog društva Izovr Ploče d.o.o. kao i da je odluku o cijeni vodnih usluga donosila isključivo Skupština društva, odnosno gradonačelnik.

Slijedom navedenog, Povjerenstvo obveznici Ivani Šalinović Radaljac daje suglasnost da unutar razdoblja od 18 mjeseci od prestanka obnašanja navedene dužnosti bude imenovana na funkciju članice Upravnog vijeća Lučke uprave Poče.

Pritom Povjerenstvo napominje obveznici da je suglasnost sukladno čl. 23. stavku 6. ZSSI-a bila dužna zatražiti prije prihvaćanja imenovanja na dužnost članice Upravnog vijeća Lučke uprave, a ne nakon što je predmetna situacija već nastala, pri čemu je u ovoj situaciji obveznica zatražila suglasnost odmah nakon što je na to bila upozorena mišljenjem M-142/23 od 11. rujna 2023., odnosno u kratkom razdoblju nakon prihvaćanja imenovanja na upravnu funkciju predmetne ustanove.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Ivani Šalinović Radaljac, osobnom dostavom
2. Objava na internetskoj stranici Povjerenstva
3. Pismohrana